CELEX: 32020D0290
Language: el
Date: 2020-02-28 00:00:00
Title: Εκτελεστική απόφαση (ΕΕ) 2020/290 της Επιτροπής της 28ης Φεβρουαρίου 2020 για την περάτωση της μερικής ενδιάμεσης επανεξέτασης του αντισταθμιστικού δασμού που εφαρμόζεται στις εισαγωγές σωλήνων κάθε είδους από όλκιμο χυτοσίδηρο, καταγωγής Ινδίας, χωρίς τροποποίηση των ισχυόντων μέτρων

2.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 61/6
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/290 ΤΗΣ ΕΠΙΤΡΟΠΗΣ
         της 28ης Φεβρουαρίου 2020
         για την περάτωση της μερικής ενδιάμεσης επανεξέτασης του αντισταθμιστικού δασμού που εφαρμόζεται στις εισαγωγές σωλήνων κάθε είδους από όλκιμο χυτοσίδηρο, καταγωγής Ινδίας, χωρίς τροποποίηση των ισχυόντων μέτρων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 14 παράγραφος 1,
         Αφού ενημέρωσε τα κράτη μέλη,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         1.1.   Ισχύοντα μέτρα
         
         
                     (1)
                  
                  
                     Με τον εκτελεστικό κανονισμό (ΕΕ) 2016/387 (2) (εφεξής: «ο αρχικός κανονισμός»), η Ευρωπαϊκή Επιτροπή (στο εξής: η Επιτροπή) επέβαλε οριστικό αντισταθμιστικό δασμό στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη) (στο εξής: DCIT), καταγωγής Ινδίας (εφεξής: «το υπό επανεξέταση προϊόν»).
                  
               
                     (2)
                  
                  
                     Το υπό επανεξέταση προϊόν υπόκειται επίσης σε οριστικό αντισταθμιστικό δασμό που επιβλήθηκε με τον εκτελεστικό κανονισμό (ΕΕ) 2016/388 (3) στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), καταγωγής Ινδίας, όπως τροποποιήθηκε με τον εκτελεστικό κανονισμό (ΕΕ) 2016/1369 (4)
                     
                  
               1.2.   Αίτηση επανεξέτασης
         
         
                     (3)
                  
                  
                     Στις 24 Ιουλίου 2018 η Επιτροπή έλαβε αίτηση για μερική ενδιάμεση επανεξέταση του αντισταθμιστικού δασμού που ισχύει σύμφωνα με το άρθρο 19 του κανονισμού (ΕΕ) 2016/1037 (στο εξής: ο βασικός κανονισμός), η οποία υποβλήθηκε από τον παραγωγό-εξαγωγέα Electrosteel Castings Limited (στο εξής: ECL).
                  
               
                     (4)
                  
                  
                     Στην αρχική έρευνα, η Επιτροπή διαπίστωσε αντισταθμιστικό δασμό 9,0 % για την ECL.
                  
               1.3.   Έναρξη μερικής ενδιάμεσης επανεξέτασης
         
         
                     (5)
                  
                  
                     Η Επιτροπή αποφάσισε να αρχίσει μερική ενδιάμεση επανεξέταση σύμφωνα με το άρθρο 19 του βασικού κανονισμού, η οποία περιορίζεται στην εξέταση της παροχής επιδότησης όσον αφορά την ECL και τις συνδεδεμένες εταιρείες της στην Ινδία. Στις 4 Δεκεμβρίου 2018 η Επιτροπή δημοσίευσε ανακοίνωση για την έναρξη διαδικασίας (στο εξής: η ανακοίνωση για την έναρξη της διαδικασίας) (5) στην Επίσημη Εφημερίδα της Ευρωπαϊκής Ένωσης.
                  
               
                     (6)
                  
                  
                     Η έρευνα επανεξέτασης αφορούσε την περίοδο από την 1η Απριλίου 2017 έως την 31η Μαρτίου 2018.
                  
               1.4.   Ενδιαφερόμενα μέρη
         
         
                     (7)
                  
                  
                     Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να γνωστοποιήσουν τις απόψεις τους. Επιπλέον, η Επιτροπή ενημέρωσε ειδικά τις αρχές της οικείας χώρας σχετικά με την επανεξέταση και τους κάλεσε να συμμετάσχουν.
                  
               
                     (8)
                  
                  
                     Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή και/ή τον σύμβουλο ακροάσεων για τις διαδικασίες εμπορικών προσφυγών.
                  
               
                     (9)
                  
                  
                     Η Επιτροπή πραγματοποίησε δύο ακροάσεις με εκπροσώπους της ECL στις 26 Απριλίου 2019 και στις 8 Νοεμβρίου 2019. Επιπλέον, η Επιτροπή πραγματοποίησε δύο κοινές ακροάσεις κατόπιν αιτήματος των Hydro-Mat (Βέλγιο) και Vodoskok (Κροατία), και Rekalde (Ισπανία), Aquatubo (Ισπανία), Duna Armatura (Ρουμανία), G.M. Tecnorappresentanze (Ιταλία), Termocentro (Ιταλία) και WAPPTech Environmental Technology (Ουγγαρία).
                  
               2.   ΑΠΟΣΥΡΣΗ ΤΗΣ ΑΙΤΗΣΗΣ
         
         
                     (10)
                  
                  
                     Με μήνυμα ηλεκτρονικού ταχυδρομείου της 27ης Σεπτεμβρίου 2019, η ECL ενημέρωσε την Επιτροπή για την απόσυρση του αιτήματός της για ενδιάμεση επανεξέταση.
                  
               
                     (11)
                  
                  
                     Βάσει του άρθρου 14 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται το αίτημα, εκτός αν η περάτωση δεν είναι προς το συμφέρον της Ένωσης.
                  
               
                     (12)
                  
                  
                     Από την έρευνα δεν είχαν προκύψει στοιχεία που να δείχνουν ότι η περάτωση της διαδικασίας δεν θα ήταν προς το συμφέρον της Ένωσης.
                  
               3.   ΣΥΜΠΕΡΑΣΜΑ
         
         
                     (13)
                  
                  
                     Η Επιτροπή έκρινε ότι η διαδικασία μερικής ενδιάμεσης επανεξέτασης θα πρέπει να περατωθεί χωρίς επίσημη διαπίστωση σχετικά με τυχόν σημαντικές μόνιμες αλλαγές και την πρακτική επιδοτήσεων της ECL.
                  
               
                     (14)
                  
                  
                     Η Επιτροπή κατέληξε στο συμπέρασμα ότι η μερική ενδιάμεση επανεξέταση που περιοριζόταν στην εξέταση της πρακτικής επιδοτήσεων όσον αφορά την ECL θα πρέπει να περατωθεί χωρίς τροποποίηση των ισχυόντων μέτρων.
                  
               4.   ΚΟΙΝΟΠΟΙΗΣΗ
         
         
                     (15)
                  
                  
                     Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό που οδήγησαν στα ανωτέρω συμπεράσματα και τους δόθηκε προθεσμία για να υποβάλουν παρατηρήσεις μετά την παρούσα κοινοποίηση. Τα στοιχεία που ελήφθησαν δεν μπορούσαν να τροποποιήσουν το συμπέρασμα.
                  
               
                     (16)
                  
                  
                     Η παρούσα απόφαση συμφωνεί με τη γνώμη της επιτροπής που συστάθηκε δυνάμει του άρθρου 25 παράγραφος 1 του βασικού κανονισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τερματίζεται η μερική ενδιάμεση επανεξέταση του αντισταθμιστικού δασμού στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), με εξαίρεση τους σωλήνες κάθε είδους από όλκιμο χυτοσίδηρο χωρίς εσωτερική και εξωτερική επένδυση («γυμνοί σωλήνες»), που υπάγονται σήμερα στους κωδικούς ΣΟ ex 7303 00 10 και ex 7303 00 90 (κωδικοί TARIC 7303001010 και 7303009010), καταγωγής Ινδίας.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 28 Φεβρουαρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 55.
         
            (2)  Εκτελεστικός κανονισμός (ΕΕ) 2016/387 της Επιτροπής, της 17ης Μαρτίου 2016, για την επιβολή οριστικού αντισταθμιστικού δασμού στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), καταγωγής Ινδίας (ΕΕ L 73 της 18.3.2016, σ. 1).
         
            (3)  Εκτελεστικός κανονισμός (ΕΕ) 2016/388 της Επιτροπής, της 17ης Μαρτίου 2016, για την επιβολή οριστικού δασμού αντιντάμπινγκ στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη) καταγωγής Ινδίας (ΕΕ L 73 της 18.3.2016, σ. 53).
         
            (4)  Εκτελεστικός κανονισμός (ΕΕ) 2016/1369 της Επιτροπής, της 11ης Αυγούστου 2016, για την τροποποίηση του εκτελεστικού κανονισμού (ΕΕ) 2016/388 για την επιβολή οριστικού δασμού αντιντάμπινγκ στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη) καταγωγής Ινδίας (ΕΕ L 217 της 12.8.2016, σ. 4).
         
            (5)  Ανακοίνωση για την έναρξη μερικής ενδιάμεσης επανεξέτασης των αντισταθμιστικών μέτρων που εφαρμόζονται στις εισαγωγές σωλήνων κάθε είδους από όλκιμο χυτοσίδηρο (που είναι επίσης γνωστός ως χυτοσίδηρος σφαιροειδούς γραφίτη), καταγωγής Ινδίας (ΕΕ C 437 της 4.12.2018, σ. 32).